BRATISLAVA. SDKÚ, KDH a Most-Híd by podľa Bélu Bugára mohli do volieb postaviť jednotnú alternatívu k Robertovi Ficovi. "Ak vznikne pravicový blok, môže byť protiváhou Smeru." Bugár zopakoval, že so SaS má zvyšok súčasnej koalície zlé skúsenosti.
Šéf Mosta nespresnil, ako by mala spolupráca pravice vyzerať. "Takto ďaleko to ešte nie je." Most sám do vlády so Smerom nepôjde, prioritou je stredopravá koalícia.
Líder Smeru Robert Fico cez víkend uviedol, že chce silnú vládu. Nevylúčil spoluprácu s KDH a SDKÚ.
Strategickí partneri
V poslednom prieskume agentúry Polis krátko po páde vlády mal Smer 45,5 percenta, tri pravicové strany 27,9 percenta hlasov. Mnoho respondentov bolo nerozhodnutých.
- Smer 43,1 %
- SDKÚ 12,8 %
- KDH 9 %
- MostHíd 5,9 %
- SNS 8,5 %
- SaS 8 %
- SMK 5,3 %
Zdroj: Focus, september 2011
Podobné preferencie namerala v septembri agentúra Focus, podľa nej by mal Smer 43,1 percenta, SDKÚ, KDH a Most 27,7 percenta.
Most a SDKÚ považuje za strategického partnera aj KDH. Šéf poslaneckého klubu hnutia Pavol Hrušovský hovorí, že ešte aj Smer je pre nich v súčasnosti čitateľnejší partner ako SaS.
SDKÚ asi Smer odmietne
Politici SDKÚ pred utorkovým zasadnutím prezídia nechceli hovoriť o volebnej stratégii. Možná veľká koalícia so Smerom je však otázna, podľa informácií SME nemieni SDKÚ meniť generálnu líniu, ktorá spoluprácu s Robertom Ficom zakazuje.
"Nevidím na to dôvod," povedal člen prezídia Tomáš Galbavý. Odmietavé stanovisko k Smeru už vyjadrili aj Iveta Radičová, Ivan Mikloš a Lucia Žitňanská.
SDKÚ chce okrem ľavicového odmietnuť aj pravicový populizmus. Z neho zvyšok pravice obviňuje SaS.
"Reči sa hovoria a chlieb sa je," reagoval podpredseda SaS Juraj Miškov. Dodal, že koaličný potenciál SaS určí deň volieb.
Neúčasť Radičovej na kandidátke SDKÚ môže podľa neho prospieť skôr Ficovi ako im. "Neplatí, že keď klesajú voliči SDKÚ, stúpajú SaS, skôr pribúda nerozhodnutých."